भर्खरै मात्र छुट्टिएको दक्षिण र उत्तरी सुडानका बीच दुईपक्षीय प्रयासबाट यसको सम्भावना देखिँदैन । यसका लागि अन्तर्राष्ट्रिय क्षेत्रको सहयोग शीघ्र जरूरी हुन आउँछ । दक्षिण सुडानलाई अफ्रिकी युनियनमा समावेश गराउने, नयाँ राष्ट्रको रूपमा अन्तर्राष्ट्रिय मान्यता प्रदान गर्ने, नयाँ राष्ट्रका पूर्वाधारहरू तयार पार्ने लगायतका मुद्दाहरूमा अन्तर्राष्ट्रिय जगतको अर्थपूर्ण सहयोग र सद्भावना सुडानका दुवै भागलाई विशेषगरी दक्षिणलाई नितान्त आवश्यक देखिएको छ । अन्यथा, शान्ति प्रक्रिया बिथोलिन्छ, दुई राज्यका बीच युद्धको पुनरावृत्ति हुन जान्छ । यस तथ्यलाई उत्तर र दक्षिण दुवै राष्ट्र, अफ्रिकी युनियन लगायत अन्तर्राष्ट्रिय जगतले विशेष गम्भीरताका साथ लिनुपर्ने स्थिति छ ।
